הוועדה המיוחדת למאבק בשימוש בסמים ובאלכוהול, כנסת 25, פרוטוקול מספר 15, 2023-06-14 00:00

בועז ביסמוט: בוקר טוב, התחלנו

בועז ביסמוט:  אני כבר מצטער, הישיבה היום תהיה קצרה מהרגיל

בועז ביסמוט:  מניח שאתם קצת עוקבים שיש הצבעה חשובה היום

בועז ביסמוט:  זה יותר דרמטיזציה, ולא צריך לעשות הצבעה כזו יותר מאחורי פרגוד: נלך, נצביע

בועז ביסמוט:  יש נטייה לעשות את זה כאילו הדבר הכי חשוב בעולם, גורל האנושות תלוי בהצבעה הזו

בועז ביסמוט:  רחוק מזה, דבר שקרה כל כך הרבה פעמים בכנסת

בועז ביסמוט:  אבל פה יש איזה נטייה כזו, התמכרנו לכותרות מפוצצות

בועז ביסמוט:  אבל הוועדה שלי נגד התמכרויות לא מטפלת בזה

בועז ביסמוט:       אז שוב שלום רב לכל המשתתפים, התכנסנו כאן היום לישיבה שנייה בוועדה בראשותי בנושא הברחות סמים לתחומי מדינת ישראל כאיום אסטרטגי, וכמובן הקשר בין סמים וטרור, דבר שכבר הוכח בעבר גם במקומות אחרים בעולם, שסמים זה אחד הדברים שמניעים את הטרור בעולם

בועז ביסמוט:       במרץ קיימנו דיון בנושא הברחות וחממות הסמים בגבול ירדן ובגבול מצרים

בועז ביסמוט:  כל אירוע הברחה הוא ביטחוני, ויש מגמת עלייה בהברחות אלימות וחדירות גדר

בועז ביסמוט:  רק לאחרונה, לדאבוננו הרב, לאחר סיכול הברחת סמים גדולה מאוד בגבול מצרים - שוטר מצרי חדר לישראל וביצע פיגוע טרור ורצח שלושה חיילי צה"ל: סמלת ליה בן נון; סמל ראשון אורי יצחק אילוז; וסמל ראשון אוהד דהן, זיכרונם לברכה

בועז ביסמוט:  אנו מחזקים את ידי המשפחות ושולחים להם את תנחומינו הכנים בשם כל מי שיושב כאן

בועז ביסמוט:       נותני החסות למבריחי הסמים מעודדים טרור גלובלי ומשכללים את שיטות ההברחה

בועז ביסמוט:  הברחות סמים - כולם פה יודעים, זה לא יהיה סקופ אם אני אגיד לכם - זה מניב רווחי עתק ותעשייה נלווית של הלבנת הון

בועז ביסמוט:  נתיבי הברחות משמשים גם על הברחות אמל"ח, מחבלים ועוד

בועז ביסמוט:  ומי שמממן החדרת סמים לתחומי מדינת ישראל פוגע בריבונות ובמשילות שלה, מציף את שוק הסמים, ומעלה את ההיצע שזולג ומרעיל גם את דור העתיד, את בני הנוער והצעירים שלנו

בועז ביסמוט:       נוכח הפגיעה בריבונות של מדינת ישראל ובמשילות, בדיון הזה נבקש לבחון סוגיות שונות, בין היתר הקשר בין הברחות סמים לטרור וכמובן מי נותן חסות לאותם מבריחי סמים, האם יותר קל להבריח סמים בגבולות של שלום כמו מצרים וירדן

בועז ביסמוט:  ובכלל, אני אשמח לשמוע התייחסות על גבולות הארץ, כאשר ראש הממשלה בעצמו לא מסתיר את העניין של גבולות שצריך באמת להגביר את האבטחה בגבולות של מדינת ישראל

בועז ביסמוט:  היום יותר קל להבריח סמים, כפי שאמרתי באותם גבולות באופן פרדוקסלי בגבולות שקטים, מה היקף הברחות הסמים לתחומי מדינת ישראל דרך מעברי הגבול הבינלאומיים, האם יש מגמת עלייה ומהן הסיבות לכך, אנחנו נבדוק אם יש נתונים לשנת 2022 ותחילת 2023 על סך כמות הסמים שנתפסו בכל הגבולות היבשתיים, גם פילוח לפי סוג הסם והגבול דרכו הסם מוברח

בועז ביסמוט:       בהתייחס לסם הפנטגון, ואם טעיתי בשם, אני אשמח שתתקנו אותי

בועז ביסמוט:  סם הקפטגון

בועז ביסמוט:  הבנתי שיש לו כינוי 'סם הג'יהאד'

בועז ביסמוט:  נבקש לברר האם יש נתונים על היקף הברחות לפי נתיבי הברחות, מה מטרות השימוש בו, מי צורך אותו, מה היקף השימוש, מה הפילוח לפי הגבול, כפי שאמרתי - מצרים, ירדן, לבנון, סוריה

בועז ביסמוט:  האם יש נתונים המעידים על זליגת סמים מוברחים גם לבני נוער וצעירים

בועז ביסמוט:  נתייחס כמובן למאמצים, הרי יש מאמצים למניעת הברחות גבול, האם חסרים אמצעים טכנולוגיים לאיתור מוקדם וזיהוי מבריחים, האם גם ברמה הפרקטית חסרים כלבים לזיהוי סמים ואמל"ח

בועז ביסמוט:       ננסה גם להגיע לרמה הפרטנית של המחיר כי הכל זה גם עניין של עלויות של אותם כלבי סמים והאימונים שלהם, מהי מידת ההצלחה של תפיסות וסיכולים, מידת שיתוף הפעולה בין הגורמים השונים, משרד החוץ גם כן כיבד אותנו בנוכחותו ואם הוא יכול לנדב לנו גם אינפורמציה, אולי אפילו דווקא אנשי הביטחון הלאומי לגבי שיתוף הפעולה עם מדינות שכנות בנושא הזה, עד כמה שאפשר

בועז ביסמוט:  מה הם הקשיים המרכזיים בהתמודדות עם הברחות סמים בגבולותיה השונים של המדינה, מה המשאבים הדרושים לצורך שיפור ההתמודדות בתחום זה, או מי הגורמים שייצאו בעלויות

בועז ביסמוט:       ראשון הדוברים יהיה נציג משרד הביטחון טל דהן, מנהל ביטחון אזורי מרשות המעברים

בועז ביסמוט:  בבקשה

טל דהן: תודה רבה אדוני היושב-ראש

טל דהן:  רק לדייק אנחנו אחראים על כל המעברים הפנימיים מאיו"ש לישראל, על המעברים לכיוון עזה שזה כרם שלום ומעבר ארז

טל דהן:  בכותרת הכללית, קודם כל, מבחינת הסמכות העקרונית שאנחנו פועלים במעברים זה סיכול פח"ע ופחות בהקשר של סיכול פלילי או סמים ודברים בסגנון הזה

טל דהן:  אנחנו בעיקר מונעים הברחת אמל"ח או הברחת מפגעים לתוך הארץ

טל דהן:  יחד עם זאת, כשאנחנו נתקלים באירועים שקשורים לסמים ודברים פליליים, אנחנו כן מטפלים ולא מתעלמים

טל דהן:  אבל זה לא איום הייחוס שעליו אנחנו ממונים ומוקנית לנו הסמכות

טל דהן:       כן אנחנו רואים הברחות של סמים, בהקשר של קפטגון כמו שאתה שואל אז אנחנו ראינו סיכולי הברחות אצלנו דווקא בכל ההקשר של הכנסה של הסם הזה לתוך עזה

טל דהן:  זה סם שהוא ממריץ, משתמשים בו לפי ההבנה שלנו לחופרי מנהרות בעזה ודברים כאלו, ואנחנו רואים את זה דווקא בתוך רצון להכניס אותו מאיו"ש, ובסופו של תהליך הוא מגיע לעזה, דרך מעבר כרם שלום

טל דהן:  תפיסה אחרונה משמעותית הייתה במעבר תרקומיא, שהייעוד שלו בסוף היה להיכנס למעבר כרם שלום ומשם לעזה

טל דהן:       דבר נוסף שחשוב להגיד מבחינת הקשר: הקשר הוא ברור

טל דהן:  בסופו של תהליך, אותו נתיב הברחה יכול לשמש גם את הפח"ע, ואנחנו רואים שההשקעה היא השקעה מאוד מאוד גבוהה בהסלקות

טל דהן:  לוקחים דפנות של מקררים, דפנות של רהיטים

טל דהן:  זה לא איזה משהו שהוא על הדרך מעבירים אותו

טל דהן:  ובאותה פלטפורמה, מן הסתם אפשר להבריח ככה אמל"ח או חגורות נפץ או מה שזה לא יהיה בתוך ההקשר הזה

טל דהן:  והדבר הנוסף שאני חושב שיש את הקשר - שבסוף הכסף הזה, שהוא לא בהכרח יכול להישאר רק באזור הפלילי, הוא מן הסתם יכול לזלוג גם לאזור של הטרור

טל דהן:  ולכן אלה שני הקשרים העיקריים שאנחנו רואים הרבה מאוד

טל דהן:  אבל עוד הפעם, סמים בהיקפים קטנים אנחנו רואים את זה בעיקר במעברי הרכב אצלנו, אבל ההיקפים הגדולים זה במעברי הסחורות שזה בעיקר בתנועה לכיוון עזה

בועז ביסמוט: אני רק רוצה לחדד, אמרת שהסמים באמת יכולים לממן את הטרור

בועז ביסמוט:  אבל אתה יכול להגיד, כפי שנעשה למשל במקומות אחרים, נניח אל קאעידה שהיה עושה שימוש בגבולות האלה בין מדינות, לדוגמה שפשוט אני מכיר: מאוריטניה, מאלי, אלג'יר

בועז ביסמוט:  זאת אומרת, שכאן הטרור היה השימוש העיקרי

בועז ביסמוט:  זאת אומרת שהיית מבריח בשביל לממן טרור

בועז ביסמוט:  האם כך גם במקרה פה? האם הייעוד של הסם זה לממן טרור?     

טל דהן: לא יודע להגיד בהקשר הזה, אבל אני כן מעריך שבסוף בהקשר של מבריח שמבריח את הסם לעזה, אז אנחנו רואים שעולה מהמודיעין קשר מובהק - שזה הולך לחופרי מנהרות הסם הספציפי הזה, אז זה מעיד על הקשר הברור שבין סמים לטרור

בועז ביסמוט: תודה רבה טל

בועז ביסמוט:  סגן אלוף עמרי טלר, בבקשה

עמרי טלר: עמרי טלר, אגף המבצעים

עמרי טלר:  אנחנו תוצאה על משימתו להגן בגבולות בסוף, בעיקר מפני פח"ע וזה ברור

עמרי טלר:  לשאלתך, אנחנו עושים את זה בכל הגבולות באותה מידה ובאותה רצינות בדיוק

עמרי טלר:  לא הייתי מבדיל בין גבולות שלום בהקשר של הברחות סמים באיפה קל יותר או קשה יותר לעשות את זה, לפחות מבחינתנו ולפחות המאמץ שמושקע בזה

עמרי טלר:       כמו שאמרת בפתיחה, אנחנו רואים כל אירוע פלילי עם פוטנציאל לפח"ע שירכב עליו

עמרי טלר:  אז כן, גם אירועים פליליים מקבלים קשב

עמרי טלר:  השת"פ הרב-ארגוני בעיניי הוא בעלייה, והוא ממשיך ומתהדק בצורה מאוד מאוד טובה

עמרי טלר:  אני בעיקר מדבר בדרום, אבל זה נכון גם לשאר הגבולות

עמרי טלר:  גם מנגנונים שלא ניכנס אליהם פה, אבל במנגנונים שונים יחידת מגן פה ובאמת השיח הוא שיח צמוד, יומיומי, שעה שעה, עם מודלים שיודעים גם לחזות ביצוע של הברחות, וגם מעלים את המספרים של הסיכולים והשיבושים בסוף, ומצמצמים את המספרים

עמרי טלר:  ויש ירידה בשנת 2023 עד כה - עד יוני - לעומת 2022

עמרי טלר:       גבול ירדן צריך להגיד שהוא במוקד כרגע, בהרבה מובנים של בדיקות של תהליכים בעיקר המכשול שקיים בגבול המערבי שלא קיים בגבול המזרחי, ולשם אנחנו בתהליך עמוק לתת מענה טוב יותר

בועז ביסמוט: תודה

בועז ביסמוט:  שאלה קצרה שגם שמסקרנת רבים, דיברו על זה הרבה באקטואליה עם מה שקרה לנו בגבול הדרומי שבו באמת 3 מטובי בנינו נרצחו שם: כאשר צה"ל עצמו מבצע את המשימות שיש לפניו, למשל פה בגבול הדרומי יש הרבה מאוד משימות שזה משימות שהייתי אומר - במירכאות או בלי מירכאות - שיטור

בועז ביסמוט:  איך ההתייחסות של צה"ל לדבר הזה מבחינתך?      

עמרי טלר: אני לא אכנס מן הסתם לפרטי התחקיר ולאירוע

עמרי טלר:  אני אגיד שההגנה היא קודם כל מפני פח"ע

עמרי טלר:  גם בגבול מצרים, גם בגבול ירדן, וככה אנחנו מתייחסים לזה

עמרי טלר:  הכוחות קודם כל ערוכים לפיגועים חבלניים, בדומה למעברים, זה תרחיש הייחוס ולשם נערכים

עמרי טלר:  במידה ויש אירועים פליליים נותנים להם את המענה

בועז ביסמוט: תודה רבה

בועז ביסמוט:  משרד לביטחון לאומי ומשטרת ישראל רב פקד אושרי אמור מנהל יחידת גבולות צפון, שלום בוקר טוב

אורי אור: בוקר טוב

אורי אור:  אושרי אמור, מזה שנה וחצי מפקד היג"ל - יחידת הגבולות במחוז צפון

אורי אור:  היחידה פועלת בגבולות לבנון, סוריה וירדן

אורי אור:  כשבלבנון וסוריה אנחנו פועלים כשחקן יחיד, ובירדן ביחד עם יחידות נוספות

אורי אור:  היחידה קיימת 30 שנה בווריאציות כאלה ואחרות, ככה שיש הרבה זיכרון ארגוני וידע

אורי אור:  זה נכון שרק לאחרונה בגלל האירוע המצער זה ככה עלה לכותרות, בתחושה, הנושא של חיבור פח"ע והברחות הגדר

אורי אור:  אבל מהשנה וחצי, ומהאלימות והידע, אני חושב שכן אנחנו נמצאים במערכה שצריך לתת עליה את הדעת בנושא של ההברחות בכל הגבולות

אורי אור:  אנחנו ביחידה משנת 2018 מזהים עלייה קבועה בכמות ההברחות ובניסיונות לבצע הברחות למדינה

אורי אור:  שנת 2022 כדוגמה הייתה שנת שיא ביחידה

אורי אור:  סוכלה הברחה של 180 רימונים שהיו עתידים להגיע לתאים בשטח מדינת ישראל, 242 אקדחים, 30 נשקים ארוכים, עשרות קילוגרמים של חשיש

אורי אור:  והמון אנשים שמצאו פוטנציאל רווח עצום בהברחה אל מול סיכוי סיכון

אורי אור:  תכף אני אגע בשוני בין הגבולות

אורי אור:       אני חושב שהסיכוי של הברחה להצליח תלוי ב-3 משתנים

אורי אור:  אחד זה מידע - זאת אומרת האם הצבא, המשטרה כוחות הביטחון יידעו שקורה שם משהו, ויש לנו תאי שטח מאוד גדולים, בייחוד בגבול הירדני שאנחנו לא נדע שקורה שם משהו

אורי אור:  השני - זה מכשול

אורי אור:  יש מקומות שאין מכשול בכלל

אורי אור:  גבול ירדן, אני מניח שהם מכירים את הבעיה

אורי אור:  והנושא השלישי - זה מדיניות

אורי אור:  כי גם אם יש מכשול טוב ואתה לא אוכף ואתה לא עושה פעולות אגרסיביות, אקטיביות, למנוע את ההברחה גם כשאתה רואה אותה, זה לא פוגע בביטחון לעשות את זה

אורי אור:  לדוגמא, בגבול סוריה מדיניות של הצבא זה כל מי שמתקרב לאזור הגדר - או שנשלח אליו רחפן או שיש ירי לכיוון

אורי אור:  יש פחד עצום להגיע לגדר, וזה משפיע חד וחלק על היכולת להבריח שם

אורי אור:  ככה לדוגמא הייתה לנו מתחילת שנה רק הברחה אחת שם

אורי אור:  וגם נוצלה בצורה טובה

אורי אור:  אבל יש קושי ואנחנו יודעים להגיד את זה והקושי הוא להבריח, בגלל המדיניות הקשה של הצבא שהיא אפס סובלנות

אורי אור:  מה שלא קורה לא בירדן ולא בלבנון

אורי אור:  אפילו שלבנון מוגדר גבול מפוקח יותר

אורי אור:       מילה על גבול ירדן: אני חושב שזו בעיה לאומית

אורי אור:  לאחרונה באמת עושים מאמץ, גם הצבא, גם יחידות משטרתיות רבות – יג"ל, מגן, יל"פ, מחוז שי

אורי אור:  זה גבול מאוד ארוך, את השטח שלו מי שלא עובד שם לא מכיר אותו, והפוטנציאל להצליח בהברחה שם, להערכתי הוא מאוד מאוד גבוה

אורי אור:  ככה שגם אם יודעים שיש הברחה לא תמיד מצליחים לסכל אותה

אורי אור:       בנוגע לחיבור בין פח"ע לפלילי - אז אני יודע להגיד שהחיבור הוא מוחלט וחד משמעי

אורי אור:  בהיסטוריה של היחידה וגם לא הארוכה יש מספר פרשיות ביטחוניות שבה צעירים של הברחה שבהתחלה נכנסו קצת סמים, אחר כך נכנסו אקדחים, ומשם זה עולה למטענים ואפילו לחדירת מחבלים

אורי אור:  אז אין שום שוני בהבדל בין הברחה פלילית לביטחונית

אורי אור:  מה שנכנס לארץ מבחינתנו, הכל הוא מניע ביטחוני כמו שאמר חברי

אורי אור:       כסף זה המנוע הגדול לתופעה הזאת

אורי אור:  לזה מתחבר הביקוש העצום של תושבי מדינת ישראל להחזיק אקדח

אורי אור:  ששואלים בסוף מה הכתובת ולאן זה הולך כל הנשקים האלה – לא נדבר כרגע על סמים – הביקוש לאמל"ח היום בארץ, בייחוד במגזר, הוא גדול מאוד

אורי אור:  וזה יכול להגיע לכל דורש

אורי אור:  זה יכול להיות ארגוני פשיעה, סוחר אמל"ח ואולי אפילו אזרח שניהל חיים תמימים עד אותו הרגע

אורי אור:       לגבי סוגי הסמים: אז אצלנו בגבולות, בגבול הצפון, זה בעיקר חשיש והרואין, פחות הקפטגון

אורי אור:  דווקא השנה הייתה מעין עלייה בהברחות הסמים

אורי אור:  לפחות בתפיסות של היחידה

אורי אור:  וגם בגבול הירדני ובגבול לבנון

אורי אור:       בנוגע לשת"פ, אז אני מסכים עם חברי שזהו שת"פ מצוין

אורי אור:  גם עם הצבא, גם עם השב"כ, ועם יחידות משטרה אחרות

אורי אור:  יודעים להתכנס, מבינים את הבעיה

אורי אור:  אני חושב שעדיין יש פערים כמדינה ולהתמודד עם זה

אורי אור:  פערים גם התראתיים - שהרבה מקומות כמו שאמרתי לא יודעים מה קורה שם

אורי אור:  גם פערים טכנולוגיים, שהמשטרה פוגשת גם באתגרים אחרים, שיכלו לעזור במאמץ הזה, וזהו

אורי אור:  עד כאן

בועז ביסמוט: תודה רבה על הדברים החשובים

בועז ביסמוט:  קודם כל אני רק חוזר על מה שאמרת באמת, על הגבול, על הגבולות הפרוצים, לעיתים מהגבול הירדני והבעייתיות של הגבול הזה

בועז ביסמוט:  בשבוע שעבר בחדשות דיברנו על מה שקרה בגבול הדרומי, אבל גם על האלימות במגזר הערבי, וזה גם כן ריבוי הנשק

בועז ביסמוט:  ולכן כל הנושאים שהזכרת ודיברת הם חיוניים לטפל בהם

בועז ביסמוט:  ואפילו דחוף לטפל בהם

בועז ביסמוט:  אבל אתה ציינת דבר מסוים על ההבדלים במדיניות ולמשל בהתנהלות מול מבריח בגבול הסורי, לעומת גבולות אחרים

בועז ביסמוט:  אז אני שואל אותך עד כמה שאתה יכול לענות לי, ואני מכבד את התשובה גם היא תהיה מוגבלת, כי אני יכול להבין, הגעת במדים ואנחנו מכבדים לובשי מדים: והשאלה היא כמובן האם היית שואף ורוצה ומקווה לאותה מדיניות שיש בגבול הסורי, שתהיה גם בגבול הדרומי?     

אורי אור: בוודאי

אורי אור:  אני חושב שחלק ההתמודדות עם התופעה צריכה להיות שינוי המדיניות

אורי אור:  גם בצד הישראלי וגם בצד הלבנוני-סורי-ירדני

בועז ביסמוט: מעריך את התשובה שלך המאוד ברורה וחד משמעית

בועז ביסמוט:  אני לא חושב שמישהו אחד מבין היושבים פה בחדר חושבים ההפך

בועז ביסמוט:  צריכים להיות ערים לכך וגם לטפל בכך ויפה שעה אחת קודם

בועז ביסמוט:       רב פקד גיא גדסי, בבקשה

גיא גדסי: בוקר טוב

גיא גדסי:  אנחנו יחידת מגן בדרום

גיא גדסי:  אנחנו מתעסקים עם 230 ק"מ של גבול בצד המערבי במצרים, 250 ק"מ גבול בצד הירדני רק בחלק הדרומי

גיא גדסי:  כשאתה בא ושואל לגבי כמות ההברחות: אז מ-2019 ל- 2023, אנחנו מזהים ירידה בכמות ההברחות

גיא גדסי:  אבל אני חייב לומר שאנחנו מדברים על מה שאנחנו יודעים, זאת אומרת שיש הברחות שחורות, ויש הברחות שאנחנו לא מכירים, בעיקר בעיקר בצד הירדני, שזה גבול שהוא פרוץ ונגע בזה אושרי לפני

גיא גדסי:      לעניין המכשולים ואם זה האמצעים הטכנולוגיים שאני אגע בהם תיכף וכל מה שקורה בגבולות ישראל, לפחות בצד הירדני

גיא גדסי:  אנחנו מגדירים את הגבול הירדני כגבול שחור ואת הגבול המצרי כגבול שקוף

גיא גדסי:  אני אגע בזה בשני משפטים: הגבול המצרי גם סגור במכשול, גם באמצעים טכנולוגיים, גם הצבא נמצא שם יותר חזק, ולכן אנחנו מגדירים אותו כשקוף

גיא גדסי:  אנחנו יכולים ע"י שת"פ מלא עם הצבא להגיע למצב של חיזוי, אנחנו יכולים לחזות על בסיס יומי באיזה נקודות ומה הכמויות של אותם האירועים שאנחנו צפויים להם באותם השעות של הפעילות

גיא גדסי:  לעומת זאת, בגבול הירדני זה גבול שחור לחלוטין

גיא גדסי:  אנשים יכולים לחצות חופשי - לחזור וללכת, ללכת ולחזור

גיא גדסי:  ובחלק לא קטן מהמקומות שכמובן הם מכירים אותם, אז התנועה היא חופשית לחלוטין

גיא גדסי:       המאמצים שלנו למניעת הברחות בגבול: אז יחידת מגן בעצמה יחידה כמו היג"ל, היא יחידה ייעודית להברחות

גיא גדסי:  אנחנו עובדים בשת"פ עם חפ"ק אחוד, הוא נקרא החממה

גיא גדסי:  זה החפ"ק של הצבא

גיא גדסי:  הוא נמצא אצלנו במשת"פ המחוזי

גיא גדסי:  הוא נותן שירות גם לצבא, גם למשטרה

גיא גדסי:  אנחנו יודעים לדבר אחד עם השני, אנחנו יודעים באמת להגיע למצבים שבו אנחנו מגיעים לשת"פ בזמן אמת בדקות

גיא גדסי:  אנחנו יודעים להגיע לפחות לרמת השיח, ומשם לרדת לרמת הפעילות בשטח

גיא גדסי:  וזה דבר שהוא מקפצת מדרגה מבחינתנו

גיא גדסי:      ההגדרות של היעדים שלנו בנושא הברחות הסמים: יש לנו שת"פ מול השב"כ, תקיפות כלכליות שאנחנו מבצעים ברגע שיש מעצרים כאלה ואחרים בנוגע להברחות, אז ניסיון להגיע למקסימום אבל להגיע לפגיעה כלכלית באותם גורמים

גיא גדסי:  שזה למעשה מה שבסופו של דבר אחד המניעים שלהם

גיא גדסי:  יש שת"פ של הצבא בעיקר אל מול הירדנים והמצרים

גיא גדסי:  אבל אנחנו בסופו של דבר נהנים מזה לפחות ברמת השיבושים

בועז ביסמוט: שת"פ משביע רצון?     

גיא גדסי: ממה שאני נתקל בו כן

גיא גדסי:  אני יכול לגעת רק ברמת מה שאנחנו נוגעים שזה ברמת השיבוש

גיא גדסי:  בהנחה ואני לא יכול להגיע כרגע לנקודת קצה בגבול ולהגיב לה

גיא גדסי:  אז כן, אנחנו גורמים לשיבוש וזה בעזרת הצבא, דרך הצבא ודרכם

גיא גדסי:  ואנחנו מתעסקים, מנסים להגיע לחיזוק בעניין הטכנולוגי בגבול

גיא גדסי:  זה קצת לוקה בחסר, בלשון המעטה, אם זה בנוגע לאמצעים טכנולוגיים, ואם זה בכל הנושא ההנדסי - עבודות הנדסיות בגבול

גיא גדסי:       נגעתי בזה ואני ארחיב טיפה בעניין השת"פ מול הצבא

גיא גדסי:  אנחנו עובדים מול חטיבת יואב

גיא גדסי:  אוגדה 80 מול חטיבת יואב ומול חטיבת פארן

גיא גדסי:  כמעט בכל פעילות גדר אנחנו ביחד

גיא גדסי:  חפ"קים משותפים ביחד

גיא גדסי:  האינפורמציה, האינדיקציה, כל הנגיעות לגדר הם בשותפות מלאה

גיא גדסי:  אנחנו יודעים לדבר, אנחנו יודעים לעכב אירועים, יודעים לזרז אירועים

גיא גדסי:  וגם כנ"ל לגבי חטיבה 417, שלמעשה זה הגבול גזרה בינינו לבין היג"ל, גם איתם אנחנו יודעים לדבר

גיא גדסי:       פחות אגע בעניין פגיעה במשילות, אבל בסופו של דבר צריך להבין את זה ואושרי נגע בזה ואני גם אגע בזה בהמשך

גיא גדסי:  מי שמגיע לגדר יודע שזה משתלם לו

גיא גדסי:  החשש או הפחד זה משהו שפחות מעסיק אותו

גיא גדסי:  אני אגע בזה בעוד כמה משפטים בהמשך, בשביל שתבין באיזה רמה זה מגיע

גיא גדסי:  זה משחק חתול ועכבר

גיא גדסי:  מי שרוצה לבצע היום הברחה בגבולות- ואני אגע בדרום - מי שרוצה לבצע היום הברחה בדרום הוא מגיע לגדר ונניח לא מסתדר לו, אז הוא נכנס לעומק השטח ק"מ-שניים וממתין

גיא גדסי:  נכנס עוד פעם, ואם מפריעים לו אז שוב הוא יוצא החוצה ואח"כ נכנס עוד פעם

גיא גדסי:  והוא כן יבצע את ההברחה

גיא גדסי:  היום, מחר, בסוף הוא יבצע

גיא גדסי:  וצריך להכיר את זה

גיא גדסי:  וכשאנחנו נכנסים לתמונה כיחידה ואנחנו מדברים עם הצבא

גיא גדסי:  אנחנו יודעים לעשות פעילות סמויה על מנת לתת להם להגיע עד לגדר ולבצע את ההברחה - ולבצע מעצר

גיא גדסי:  אבל אם אנחנו לא שם, בסוף עומדים שם חיילים עם יכולת התמודדות לא רחבה

גיא גדסי:  כשאנשים מגיעים עם כלי רכב 4 על 4, רייזרים, ג'יפים, שמגיעים עד לגדר והולכים

גיא גדסי:  אז כשאושרי מקודם נגע בנושא הפתיחה באש, זה גם נושא הפתיחה באש, וזה גם המודעות של האנשים מה הסיכון שלהם להגיע לגדר, ובעיקר בעיקר לגעת בעניין הענישה ובעניין שינוי חקיקה

גיא גדסי:       אם אנחנו מדברים על זה שיש פלטפורמה של הברחת סמים, אז אותה פלטפורמה משמשת להברחת אמל"ח וכמובן שאותה פלטפורמה תשמש לטרור

גיא גדסי:  ואם אנחנו מבינים את זה, אז הגדר צריכה להפוך להיות עניין ביטחוני ולא רק עניין פלילי

גיא גדסי:  ומי שמגיע לגדר צריך להתעסק איתו בענישה בעניין ביטחוני ולא בעניין פלילי

גיא גדסי:  זו דעתנו וזה חלק בלתי נפרד מההרתעה

בועז ביסמוט: כן, זה בעיקר הרתעה

בועז ביסמוט:  אני קוטע אותך לשנייה - אני זוכר כשהייתי ילד היינו מבקרים עם משפחתי בקרית שמונה, אז חלק מהביקור היה לבלות בגדר, שהייתה נקראת 'הגדר הטובה'

בועז ביסמוט:  ואתה מזכיר לי אותה שוב, מבחינתם זה גדר טובה – נכנס, יוצא, נכנס, יוצא

גיא גדסי: עיקר ההברחות שאנחנו מתעסקים איתם, כשנגעתם בשאלת הפילוח - אז ממצרים אנחנו מזהים בעיקר את נושא הסמים אם זה קוקאין, חשיש, מריחואנה, אמפטמינים, בעיקר מהצד הזה

גיא גדסי:  הגבול הירדני הדרומי פחות אנחנו רואים בו נגיעה לסמים

גיא גדסי:  עיקר ההברחות היום בגבול הירדני זה אמל"ח בכמויות גבוהות מאוד

גיא גדסי:  אני לא יכול לדבר על השחורות כי אנחנו לא מכירים

גיא גדסי:  אבל מה שאנחנו כן מכירים זה כמויות גדולות

גיא גדסי:  אנחנו מתחילת השנה עד עכשיו עומדים על 86 נשקים שתפסנו עם העצורים

גיא גדסי:  אני לא מוסיף את מה שנתפס עם העניין של המעבר גבול עם הדיפלומט

גיא גדסי:  וזה תפיסות שלנו כמעצרים ביחידה

גיא גדסי:  זה כמויות אדירות

גיא גדסי:  אני לא נוגע בשנים אחורה, כי בשנים אחורה עמדנו על 200 פלוס, גם יג"ל עם תוצאות כאלה

גיא גדסי:  זה המון נשקים, המון

גיא גדסי:       לשאלת חוקרי הסמים במעברים: אז בעיקרון לא יושבים חוקרים שלנו במעברים

גיא גדסי:  החוקרים שלנו מוכשרים

גיא גדסי:  אנחנו עובדים בעיקר ב-3 מעברים שהם ניצנה, כרם שלום וטאבה כשעיקר הפעילות שלנו היא בכרם שלום

גיא גדסי:  אנחנו מתחילת השנה עם 3 תיקים, אבל בשנים אחורה לדוגמא בשנת 2020 היו 24 תיקי הברחות, ב-2021 היו 30 תיקי הברחות, 27 תיקים לאחר מכן

גיא גדסי:  השנה אנחנו עם 3 תיקי הברחות

גיא גדסי:  ההברחות האלה בעיקר הם של אמל"ח ושל דו שימושי - מה שנכנס לכם בייסורים

גיא גדסי:  אז אנחנו יודעים לדבר עם כרם שלום, הם יודעים לדבר איתנו, ואנחנו בתגובה לאירועים האלה

גיא גדסי:       לשאלת הקשיים: אז גדר כמובן זה אחד המכשולים הכי-הכי רלוונטיים, אם לא לגמרי בכדי להגיע לאפס אירועים, אז זה בוודאי שמעכב

גיא גדסי:  אז בצד הירדני, אתה צריך לבקר שם בשביל להבין שיש גדר, אבל היא כאילו איננה

גיא גדסי:  כי היא יותר פתוחה מאשר סגורה

גיא גדסי:  אז צריך להכיר את זה

גיא גדסי:  כל העניין הטכנולוגי יש שם המון בעיות קליטה, המון בעיות תקשורת, אם זה אמצעי קשר או טכנולוגיה שאמורה לשדר אחורה, דבר שפוגע בנו, פוגע ביכולת שלנו

גיא גדסי:  ונגעתי בנושא ההרתעה אז אני לא אחזור על זה אם זה בעניין שינוי חקיקה או רגישות לגבי הגדר

גיא גדסי:       משאבים, ברשותך אני אומר על זה משהו ששאלת לגבי הכלבנים

גיא גדסי:  אז זה לא לגבי כלבים

גיא גדסי:  בהברחה אנחנו פחות נתעסק עם כלבים, כי בהברחה עצמה אין לכלב מה להריח

גיא גדסי:  אבל באופן כללי כשאנחנו מגיעים להסלקה באזור הגבול וצריכים להגיע לכלבנים או לכלבים, אז המחסור הוא לא בכלבים

גיא גדסי:  המחסור הוא בנוהגים, כלומר בכלבנים

גיא גדסי:  זה נקרא נוהג המחסור הוא בנוהגים

גיא גדסי:  אם אתה מתייחס לכל המחוז הדרומי - מאשדוד עד אילת, כולל מרחב אילת, יש רק 5 כלבנים

גיא גדסי:  במרחבים האלה, בפזורה הבדואית - בשמש עם המדבר והכל מסביב

גיא גדסי:  אם הוא יוצא לחיפוש יזום, זה בין חיפוש אחד לאולי שניים עם מנוחה

גיא גדסי:  ותרחיב את זה לאן שצריך מבחינת הפעילות, אז אתה מבין את הפערים

גיא גדסי:       בפילוח הסמים אם תרצה, אנחנו ניגע בזה

גיא גדסי:  יש לי פה טבלה שיכולה לפרט את הפילוח של הסמים, אבל בגדול אנחנו מדברים על חשיש, מריחואנה, אמפטמינים

גיא גדסי:  אנחנו כיחידה לא נתקלנו בקפטגון כתפיסה

גיא גדסי:  אנחנו מכירים את הסם

גיא גדסי:  אנחנו יודעים שהוא נתפס על הגדר על ידי הירדנים, לפחות בשתי הברחות שנתפסו על הגדר הקפטגון נתפס שם

גיא גדסי:  זה סם שהוא ממריץ

גיא גדסי:  הוא לא מגיע אלינו, הוא יותר מגיע לשטחים

גיא גדסי:      לגבי משאבים הייתה השאלה איזה משאבים

גיא גדסי:  אז בגדול, היום משהו שיכול לשרת לדעתי גם את גם את היג"ל וגם אותנו - זה פעם אחת שליטה רצופה אווירית

גיא גדסי:  מה שאנחנו לא זוכים לה על הגדר

גיא גדסי:  המכשולים שנגענו בהם, שליטה טכנולוגית

גיא גדסי:  אושרי לא נגע בזה, אבל אנחנו סובלים מאותה מחלה

גיא גדסי:  אבל צריך להגדיר ולהגדיל את היחידות היהודיות לנושא הברחה בגדר

גיא גדסי:  הצבא לא יכול להתמודד עם זה

גיא גדסי:  הצבא יודע לטפל בפח"ע ויודע טוב לטפל בפח"ע

גיא גדסי:  הצבא לא יודע לטפל פלילי

גיא גדסי:  הם איתנו ביחד, מצליחים להתעסק עם זה, אבל זה לא אותם ממדים

גיא גדסי:  ולכן היום, כשאנחנו מדברים על הברחות גדר, צריך לדעת שהיחידות האלה צריכות לגדול

גיא גדסי:  היחידות האלה צריכות להיות מוגדרות נטו גדר ולעבוד גדר

בועז ביסמוט: תודה

בועז ביסמוט:  אני חייב להגיד הערת ביניים

בועז ביסמוט:  אני התחלתי את הדיון הזה באופן טבעי מודאג

בועז ביסמוט:  אבל הכנות שלכם, הפתיחות ואתם פה מצביעים על ואקומים

בועז ביסמוט:  זה מה שאני שומע

בועז ביסמוט:  אני כרגע יותר מודאג, אבל אני מאוד מעריך עד עתה את הכנות של המשתתפים

בועז ביסמוט:  ועד כמה אתם יודעים להצביע באמת על הליקויים שמחייבים טיפול בהול

בועז ביסמוט:       פקד ליאל איפרגן, גם מיחידת מגן, בבקשה

ליאל איפרגן: אני באמת אצטרף רק למה שנאמר כאן, אני באמת מסכימה

ליאל איפרגן:  הנקודה שבעיניי הכי חשוב לחדד פה זה שבאמת אירוע גדר חייבים להתייחס אליו כאירוע ביטחוני

ליאל איפרגן:  זה לא פעם ראשונה שקורה אירוע גדר שמסכן חיי חיילים

ליאל איפרגן:  אני זוכרת שלפני 3 שנים היה אירוע גדר בגבול המצרי, על מבריח מהצד הישראלי שתכנן לבצע הברחה

ליאל איפרגן:  על מנת לבצע את ההברחה הוא ביצע שם איזשהו חיתוך של אחד מהכבלים שהצריך מענה של הצבא

ליאל איפרגן:  הצבא נתן מענה, ובמהלך המענה הזה איזשהו כלי צבאי התהפך אם אני לא טועה, וחייל נהרג

ליאל איפרגן:  זאת אומרת, אירוע הגדר שהוא הברחה פר-אקסלנס יכול להיגמר בעצם באירוע ביטחוני

ליאל איפרגן:  ולכן אני לא אוסיף יותר מידי, רק שבאמת יש להתייחס לכל אירוע גדר כאל אירוע ביטחוני שיכול להתחיל ממשהו קטן ולהתגלגל למשהו גדול

גיא גדסי: כשהיא נגעה בעניין של הגבול ושל הסכנה, הגדר הרי היא לא קיר בטון

גיא גדסי:  זו גדר

גיא גדסי:  אנחנו עדים לאזור מסוים, לאזור ה-200, ככה אנחנו קוראים לו

גיא גדסי:  זה קו דיווח 200 ימינה שמאלה שלו

גיא גדסי:  ההברחות שם הן הברחות אלימות

גיא גדסי:  זאת אומרת שהצד המבריח מהצד המצרי מגיע חמוש בגלל שיש לו בעיה עם השוטרים והחיילים המצריים

גיא גדסי:  וברגע שהוא מגיע לגדר החיילים, המצרים פותחים עליו באש

גיא גדסי:  זאת אומרת שיש מוצבים שנמצאים בצד הישראלי – אבל אני מכיר יותר מחמישה אירועים מתחילת השנה שבה בסיסים ומוצבים צה"ליים נורו במהלך הברחה

גיא גדסי:  וצריך להכיר את זה

גיא גדסי:  זה פסע מפגיעה בחיי אדם

בועז ביסמוט: תודה, תודה על ההבהרה

בועז ביסמוט:  עדי בן יוסף? לא נמצא

בועז ביסמוט:       אז נמצא איתנו גדעון לוסטיג, ראש מטה המערך המדיני אסטרטגי במשרד החוץ

בועז ביסמוט:  בבקשה

גדעון לוסטיג: אז אני רק אגיד כמה דברים באופן כללי

גדעון לוסטיג:  כי כמו שאתם יכולים לשער האירוע של סמים בישראל הוא פחות מה-'לחם והחמאה' של משרד החוץ

גדעון לוסטיג:  אבל אנחנו בהחלט בתמונה ובהחלט עוזרים

גדעון לוסטיג:  באופן כללי אם אנחנו מדברים על סיפור של סמים והברחות סמים לישראל, התפקיד שלנו הוא לנסות לטייב את שיתופי הפעולה הקיימים בינינו ומדינות אחרות

גדעון לוסטיג:  מצד אחד להציע למדינות אחרות אפשרויות שאנחנו מכירים להתמודד איתם, מצד שני ללמוד דברים

גדעון לוסטיג:  אבל בסופו של דבר אנחנו עושים את ההכנה הבסיסית כדי לאפשר לאותם אנשים גם במכס, גם בכוחות הביטחון, לעשות את החיבורים הישירים עליהם את האבטחה

גדעון לוסטיג:  ואנחנו גם מייצגים את מדינת ישראל בארגונים בינלאומיים, ארגוני אמנות בינלאומיות שעוסקות בסוגיית סמים, ובפעילות בינלאומית של תיאום בינלאומי על התמודדות עם סוגיית סמים והברחות

גדעון לוסטיג:       ספציפית על האג'נדה של 'סם הג'יהאד', הקפטגון

גדעון לוסטיג:  כאן אני אגיד שבסופו של דבר כמו ששמעת פה ואני מניח שגם עמיתיי האחרים התייחסו, הסוגיה של הקפטגון זו סוגיה אזורית

גדעון לוסטיג:  הסם הזה נצרך בכמויות מאוד גדולות באזור שלנו, בירדן, בערב הסעודית, במדינות המפרץ

גדעון לוסטיג:  הוא מוצא דרכו גם ליעדים בדרום אירופה

גדעון לוסטיג:  אבל דווקא אצלנו, כמו ששמעת כאן - הוא פחות מיועד לצריכה מקומית בתוך הארץ, ומיועד יותר לצריכה בשטחים

גדעון לוסטיג:  ועדיין, אנחנו מדינה שהסם הזה עובר בה אך לא בכמויות גדולות

גדעון לוסטיג:  מכיוון שזו סוגיה אזורית, אנחנו רואים בה אג'נדה אזורית, וכיוון שמדינת ישראל עושה מאמצים להשתלב באג'נדות האזוריות

גדעון לוסטיג:  אנחנו מנסים לקדם בערוצים אזוריים מול מדינות האזור שיתופי פעולה בנושא הזה, ובידע שלנו על איך מתמודדים עם סם והברחות סמים באופן כללי, כדי לאפשר שיתופי פעולה אזוריים מה שאנחנו רואים כיעד מדיני ראשון במעלה

גדעון לוסטיג:       ברמה הבינלאומית, הקפטגון נמצא בהחלט על הפרק

גדעון לוסטיג:  יש עיסוק לא מעט בזירה הבינלאומית

גדעון לוסטיג:  רק לפני מספר שבועות ארה"ב, בריטניה והאיחוד האירופי יצאו ברשימות ארוכות מאוד של גורמים שעוסקים בהברחה ובייצור של הסם הזה

גדעון לוסטיג:  הכלילו אותם ברשימות סנקציות בינלאומיות, רוב הגורמים שבהם דובר וטופל זה גורמים בסוריה, כולל גורמים רשמיים בסוריה

גדעון לוסטיג:  ובעצם יש התגייסות של הקהילה הבינלאומית ומשרד החוץ, ובכלל מדינת ישראל היא חלק מהמאמץ הזה, כדי לצמצם את היכולת להפקת הסם הזה ולהברחת הסם ברמה האזורית

גדעון לוסטיג:  יש קשר מסוים לטרור, ושוב אני לא איש מודיעין ואני לא איש כוחות ביטחון, רק לציין שיש את הזיקה הזאת שהיא בין ארגוני טרור לבין סם, אז הזיקה היא כמו שאתה ציינת והיא ידועה מהעבר

גדעון לוסטיג:  ספציפית בדזגנציות של ארה"ב, צוינו מספר גורמים שקשורים לחיזבאללה

גדעון לוסטיג:  זה לאו דווקא אומר שחיזבאללה כארגון הוא זה שמבריח את הסם הזה, אבל גורמים שקשורים לחיזבאללה עוסקים בהברחה ובייצור של הסם הזה

גדעון לוסטיג:  וזה בהחלט דבר שנמצא אצלנו על הרדאר

בועז ביסמוט: תודה

בועז ביסמוט:  לגבי שיתוף הפעולה עם מדינות האזור - מצרים, ירדן, האם זה נושא שבכלל עולה? עד כמה באמת אתה רואה שיתוף פעולה בתחום הספציפי הזה, האם מבקשים מכם התערבות או שמבקשים מכם להדק את הקשר? עד כמה שאתה יכול להיכנס לפרטים בבקשה

גדעון לוסטיג: אני לא רוצה להיכנס לפרטים, אני רק אגיד שיש כמה דרגות של שיתופי פעולה

גדעון לוסטיג:  יש לנו פורום בין סוכנותי שמתכנס אצלנו במשרד החוץ, עם כלל הסוכנויות

גדעון לוסטיג:  רבים מהחברים שיושבים פה בשולחן נוכחים בעצמם, ואנחנו מנסים לראות באיזה אמצעים אנחנו יכולים לקדם שיתוף פעולה כזה

בועז ביסמוט: תודה רבה

בועז ביסמוט:  כהן יערי ממשרד החוץ רוצה להוסיף? אתם יחד

בועז ביסמוט:  יש לנו כאן משרד חוץ מאוחד, מיוחד

בועז ביסמוט:      משרד האוצר מיחידת הסמים במכס, אהוד אור-טל כאן איתנו, בבקשה

אהוד אור-טל: אהוד אור-טל, מנהל תחום מבצעים במטה הסמים, אוטוטו בגמלאות

אהוד אור-טל:  אני משנת 1995 נמצא ביחידה, והיחידה שלנו מטפלת ארצית על פי החלטת ממשלה כבר משנת 1994, במעברים הבינלאומיים בלבד, ושם נמצאים חוקרי סמים מיומנים שלנו

אהוד אור-טל:  לשאר הנתונים וכל הנתונים - אני אשמח להעביר את רשות הדיבור לעמיתה שלי שנמצאת פה בשם שלומית מדינה, ממערך ניהול סיכונים ביחידת המכס

אהוד אור-טל:  והממונה שלי, מר עוז מור - הממונה של יחידת הסמים

עוז מור: בוקר טוב לכולם

עוז מור:  עוז מור, מנהל יחידת הסמים של המכס

עוז מור:  חודשיים בתפקיד, חדש-חדש מהניילונים

עוז מור:  מינהל המכס בתוך רשות המיסים יושב בכל מעברי הגבול הבינלאומיים המוסדרים, הלגיטימיים, הסחורות שנכנסות - ייבוא ייצוא

עוז מור:  אנחנו כמכס רוצים להפעיל כמה שיותר קידום ותרומה לסחר החוץ של מדינת ישראל, לצד אכיפה מיטבית ושירות יעיל והוגן ומהיר

עוז מור:  אנחנו עובדים בשיטות מסוימות, אנחנו לא נוגעים בכל הסחורות

עוז מור:  מדינת ישראל רוצה להיות מדינה מערבית שהסחר זורם

עוז מור:  אנחנו נוגעים רק איפה שיש לנו עניין בו

עוז מור:       בתוך כל מעבר אנחנו מנסים להביא את כל היכולות הטכנולוגיות המתקדמות שיש בעולם, ולהביא את הפעלת הכוח המיטבית לתוך המעבר

עוז מור:  בין אם זה שיקופים בין אם זה חוקרים וכוח אדם שאנחנו מכשירים באיזושהי תכנית עבודה מסודרת, וכלבים

עוז מור:  ככלל, תפיסת העבודה שלנו שמבריח הוא מבריח: היום אתה יכול להבריח אמל"ח, מחר אתה מבריח סמים, מוחרתיים חוקיות יבוא

עוז מור:  הכל משחק מבחינתנו

עוז מור:  אני לא קם בבוקר ואומר אוקיי, זה רק אמל"ח או זה רק סמים

עוז מור:  אנחנו פתוחים לכל הכיוונים

עוז מור:  כל האיומים מבחינתנו על השולחן כי זו הפלטפורמה, זה מה שמעניין למעשה

עוז מור:  כי אם אתה רוצה להסליק בסחורה X אתה יכול לשים אמל"ח, סמים או חוקיות יבוא

עוז מור:       מבחינת שיתופי הפעולה עם עמיתיי משטרת ישראל, רוב העשייה והפעילות ושיתופי הפעולה זה יחד איתם

עוז מור:  אנחנו במטה הארצי מבחינת תמונות מודיעין ומחקרים, אנחנו מנסים לזקק את זה לתוך מעברי הגבול בשביל להיות ממוקדים ולהיות מפוקסים

עוז מור:  בתוך כל הדבר הזה אנחנו יכולים לבוא ולהגיד שתפיסות קפטגון ספציפיות לא היה לנו משנת 2020

עוז מור:  היה לנו בניצנה 5 תפיסות משמעותיות של קפטגון שמועדות לעזה

עוז מור:       לגבי תרקומיא משרד הביטחון דיברו, לי אין מה להוסיף

עוז מור:  לגבי התפיסות באלנבי, נהר הירדן, ניצנה, במעברי גבול הלגיטימיים - אנחנו לא יודעים להצביע על כמויות גדולות באופן כללי של סמים חוץ מהתפיסה שהייתה שבוע שעבר, תפיסה משמעותית של קוקאין

עוז מור:  אבל בסך הכל אנחנו עובדים טוב במעברים

עוז מור:       מבחינת כלבים: אנחנו לא נמצאים 24/7 בכל מעבר מפאת כוח אדם

עוז מור:  אנחנו על זה מבחינת סיכומים תקציביים, מרחיבים את היכולות, מרחיבים כוח אדם, עושים הכשרות נוספות של כלבים לנושא סמים ואמל"ח

עוז מור:  זה שיטה שלעניות דעתנו היא לא מושלמת, אבל היא הכי טובה מבחינת כלים הקיימים

עוז מור:  זאת אומרת לקחת כלב שהוא סנסור טכנולוגי ולרוץ על סחורות

עוז מור:  יש לנו תפיסות טובות, יש לנו תפיסות משמעותיות

עוז מור:  מה אנחנו לא יודעים? אני לא יודע מה שאני לא יודע

עוז מור:  אבל תמונת המחקר והמודיעין ושילוב שיתוף פעולה עם המשטרה

עוז מור:      אנחנו יודעים שלא עוברות אותנו הברחות משמעותיות

עוז מור:  שיתוף פעולה הוא לא רק עם המשטרה, גם עם משרד הבריאות, רוני, ידידי

עוז מור:  אלו נושאים שמתעדכנים

עוז מור:  אם זה סמים מעוצבים, סמים סינתטיים שינוי תרכובת כזאת או אחרת

עוז מור:  אנחנו צריכים תמיד להיות במרדף אחרי איתור הכימיקלים של סחורה כזאת או אחרת

עוז מור:  אנשים שלנו בשטח מוכשרים, בעלי יכולות ובעלי אמצעים

עוז מור:  אבל זה תמיד המאבק הזה של סחורה מפה, סחורה משם, מספק כזה, ממדינה אחרת וכו'

בועז ביסמוט: תודה, עושה רושם אבל שגם המבריחים מוכשרים וזו אחת מהבעיות שלנו

בועז ביסמוט:  אמרת שאתה חדש מהניילונים; דווקא בגלל שאתה חדש – 'אורח לרגע רואה כל פגע' – ומאידך לא באת כאורח אלא לעבוד לזמן ארוך, אז השאלה שלי אליך היא האם אתה כבר מרגיש שחסר כוח אדם? ואם אתה יכול לדבר איתי על מספרים, למשל בתחום שלך

עוז מור: אנחנו כבר היום השנה נמצאים בשני קורסים של הכשרות גדולות של חוקרי סמים אצלנו, עם הכשרות, עם פרוצדורות פליליות ועם סמכויות תפיסת הסמים וכו'

עוז מור:  אם הייתי יכול הייתי מביא עוד, ועוד כלבים לעוד תחומים להברחות של אמל"ח וטבק

עוז מור:  אבל גם לנו, יש לנו איזשהו - - - מסוים שאנחנו יכולים לעבור בו ובתוכנית העבודה השנתית שלנו השנה, אנחנו נרחיב בעוד הרבה חוקרים

עוז מור:  עוד כלבים, שאנחנו יוצאים לקורס בארצות הברית בקרוב

בועז ביסמוט: מאה אחוז, תודה, הוועדה מאחלת לאהוד הצלחה בהמשך דרכך ותודה על העבודה

בועז ביסמוט:  בכל זאת, עבודה חשובה אתם מבצעים

בועז ביסמוט:       משרד הבריאות, רוני ברקוביץ, הוזכרת

בועז ביסמוט:  בבקשה

רוני ברקוביץ: תודה רבה אדוני היו"ר

רוני ברקוביץ:  באופן אישי נורא חבל לי שאהוד עוזב

רוני ברקוביץ:  אנחנו עובדים כבר 15 שנה ביחד, ובאמת היה זמין ופעיל בכל מיני שעות, גם בלילה, גם בסופי שבוע

רוני ברקוביץ:  אנחנו זמינים, יש לנו קבוצת וואטסאפ 24/7, וכל תפיסה בכל מקום אנחנו מקבלים עדכון ישר

רוני ברקוביץ:  כלומר, לדעת אם זה סמים או דברים אחרים

רוני ברקוביץ:  שיתוף הפעולה הוא ממש כל יום

רוני ברקוביץ:  אין יום שאין לנו שיתוף פעולה איתם וגם עם גורמים אחרים אותו דבר

רוני ברקוביץ:       אני רוצה להתייחס לכמה נקודות ספציפיות שהיו כאן בעניין הסמים, בעניין הקפטגון בעיקר

רוני ברקוביץ:  כשתופסים סמים, בעיקר המכס, גם המשטרה, אף אחד לא ירשום את השם קפטגון

רוני ברקוביץ:  כלומר, אם מחפשים קפטגון אף אחד לא מצפה שיהיה רשום קפטגון

רוני ברקוביץ:  מה שרשום זה או אבקה או כדורים שמגיעים ממוצר מוגמר

רוני ברקוביץ:  והיו פה כבר כמה מעבדות של סמים שגם עם המשטרה ומכס שכבר פעלו, כלומר המעבדות של סמים ובכלל למצוא בארץ

רוני ברקוביץ:  ואם בעבר בקפטגון החומר הרלוונטי זה חומר ממריץ סינתטי, היום הוא כבר לא פנתילין, היום זה אמפטמין

רוני ברקוביץ:  ואמפטמין גם שמעתי שהיו כאן תפיסות של אמפטמינים

רוני ברקוביץ:  וכיום זה מה ששמים בעולם, אמפטמינים ו-מת' אמפטמינים

רוני ברקוביץ:  לכן כל תפיסה שיש אמפטמינים אם זה באבקה, ואם זה בכדור, אני מבקש כמובן ליצור קשר איתנו וגם עם משרד החוץ והמכס כי כן יכול להיות דברים כאלה

רוני ברקוביץ:       עכשיו יש את העניין שנקרא חומר מוצא, שגם חייב לשים את הדין

רוני ברקוביץ:  שזה חומר שהוא לא נמצא בפקודת הסמים, אבל אפשר להכין ממנו סם ואפשר להכין ממנו גם קפטגון

רוני ברקוביץ:  והחומר המוצא של הקפטגון יכול להיות אפדרין

רוני ברקוביץ:  אפדרין זה חומר שאין אישור של משרד הבריאות אבל הוא לא נחשב כסם

רוני ברקוביץ:  אבל כל כימאי יכול להכין מאפדרין גם קפטגון וגם סמים אחרים

רוני ברקוביץ:  לכן דרך הוועדה גם ובכלל אני קורא גם לשים לב לתפיסות של אמפטמינים עצמם וגם של אפדרין

רוני ברקוביץ:  יכול להיות שמפה אנחנו כן נגיע לידע שאין לנו כרגע

רוני ברקוביץ:  וכמובן אנחנו נמשיך

בועז ביסמוט: מאה אחוז, תודה רבה

בועז ביסמוט:  אני שוב מצטער על כך שהיום הישיבה תהיה קצרה, בגלל אילוצי הצבעה

בועז ביסמוט:       משרד המשפטים, עורכת הדין אלכסנדרה דרנבוים, מנהלת מחלקת פרקליטות דרום, נמצאת כאן איתנו

בועז ביסמוט:  בבקשה

אלכסנדרה דרנבוים: בוקר טוב, אני חייבת לומר שמעבר להברחות ששמעתי פה, יש גם הרבה מאוד הברחות של דואר של אמפטמינים ו-מת' אמפטמינים

אלכסנדרה דרנבוים:  שזה גם משהו שאנחנו רואים עלייה גדולה בו, אבל זה לא הנושא המרכזי כאן

אלכסנדרה דרנבוים:  אנחנו מטפלים בעצם במה שמגיע אלינו

אלכסנדרה דרנבוים:  אז אנחנו כן רואים עלייה בכמות התפיסות של אמל"ח ושל סמים בתקופה האחרונה, באמת יותר אמל"ח מירדן ויותר סמים ממצרים

אלכסנדרה דרנבוים:  אבל לא יודעים כמה זה מתוך סך הכול

אלכסנדרה דרנבוים:  אנחנו כן רואים בהברחות ממצרים כפוטנציאל ביטחוני, יחד עם שיתוף הפעולה שיש לנו עם הצבא והמשטרה

אלכסנדרה דרנבוים:  אנחנו מבינים את הפוטנציאל האלים של הברחות שיכול להיות שם, ובאמת נתקלנו במקרים קודמים שהיו בהם יריות גם, והרבה פעמים ההברחות האלה הם ביחד עם ליווי שיש בו גם ירי

אלכסנדרה דרנבוים:  ובכל מקרה אמל"ח לאבטחה

אלכסנדרה דרנבוים:       לגבי ירדן, אנחנו מבינים שאנחנו לא יודעים מה אנחנו לא יודעים, ושיש הרבה מאוד שאנחנו לא תופסים, ואנחנו לא יכולים לטפל במה שמגיע שם כרגע

אלכסנדרה דרנבוים:  אנחנו מרגישים שהיינו מאוד רוצים לטפל ביותר מקרים וביותר תפיסות, שאגב, יש הרבה מאוד תפיסות של אמל"ח ושל סמים שהם בלי נאשמים

אלכסנדרה דרנבוים:  כי הם פשוט נתפסים בשטח ואנחנו לא מוצאים את האנשים שביצעו את העבירות

אלכסנדרה דרנבוים:  וכמו שנשמע כאן הסיכוי להיתפס הוא לא גדול

אלכסנדרה דרנבוים:  לכן הם ממשיכים לעשות את זה וגם אם מפספסים משהו, זה לא אומר שלא תקרה הברחה בעוד יום יומיים, והרווח הכלכלי הוא מאוד מאוד מאוד גדול

אלכסנדרה דרנבוים:       אנחנו מנסים להילחם בכלים שיש לנו, שזה ענישה מחמירה, עונשים כלכליים

בועז ביסמוט: מה ההגדרה של ענישה מחמירה כדי לסבר את האוזן?      

אלכסנדרה דרנבוים: אומר ככה, לפעמים יש קשיים ראייתיים שמובילים להסדרים, אבל אני יכולה לומר שאנחנו מדברים על לא רק ענישה של שנים בכלא, אלא גם ענישה כלכלית, זאת אומרת זה חילוטים של כלי רכב אם אנחנו תופסים אותם, ענישה כלכלית נוספת כמו לפעמים נתפסים לנו דברים שאפשר לחלט שיש להם שווי משמעותי

אלכסנדרה דרנבוים:  הענישה הכי הכי גבוהה שמבריחים יכולים לקבל זה באמת באמל"ח ולא בסמים

אלכסנדרה דרנבוים:  אבל אנחנו כן משתדלים לדבר על שנים רבות של מאסר בפועל

אלכסנדרה דרנבוים:       אני כן חייבת לומר שבנוסף לכל ההברחות האלה, אני לא ראיתי את ההקשר הביטחוני הממשי

אלכסנדרה דרנבוים:  זאת אומרת יש את הפוטנציאל אבל אנחנו לא ראינו את האנשים שאנחנו כן תופסים אותם כמבריחים, כמי שבאמת יש להם הקשר ביטחוני, לפחות ממה שאנחנו מבינים ויודעים

אלכסנדרה דרנבוים:  אבל אנחנו מבינים שהפוטנציאל הזה קיים

אלכסנדרה דרנבוים:  ואנחנו היינו שמחים לעוד משאבים גם אצלנו, כדי שנוכל לטפל בדבר הזה בצורה יותר טובה, כי כל טיפול בהברחה כזאת שנתפסים בה אנשים עם אמל"ח ועם סמים, זה אומר שדרושים עוד משאבים שלנו, של המשטרה, של הצבא, וזה משהו שהיינו שמחים שנוכל לטייב את הטיפול

בועז ביסמוט: תודה רבה

בועז ביסמוט:  אז שוב כפי שאמרתי, אנחנו נאלץ לסיים מוקדם, אבל אני רוצה להודות לכל המשתתפים

בועז ביסמוט:  היו פה דברים מאוד מאוד חשובים היום, מאוד מעוררי דאגה, אבל שוב תודה על הכנות

בועז ביסמוט:  הרבה עבודה לפנינו וגם הרבה עבודה לנו כמחוקקים

בועז ביסמוט:  עם כל הכבוד, אנחנו יש לנו הרבה מאוד ציפיות ואנחנו אמורים לתת לכם את הכלים האלה

בועז ביסמוט:  וכמובן זה אמור להיעשות גם בחקיקה לדיון המאוד חשוב הזה, ששוב אני אומר היה קצר מדי לטעמי

בועז ביסמוט:  יהיה דיון המשך או שגם יהיה כאן מעקב על הדברים שאמרו ואנחנו עוד ניפגש בהמשך

בועז ביסמוט:      תודה רבה, הישיבה נעולה